‘Dros-verkragting’: Ontsteltenis ná saak uitgestel wordDie man wat daarvan beskuldig word dat hy ‘n sewejarige dogtertjie in ‘n Dros in Pretoria verkrag het (Foto: Jonisayi Maromo/ANA Verskeie politieke organisasies en burgerlike groepe het hul misnoeë uitgespreek dat die saak teen ŉ jong man, wat daarvan beskuldig word dat hy ŉ sewejarige meisie by ŉ Dros-restaurant verkrag het, uitgestel is. Die 20-jarige beskuldigde het Woensdag in die Pretoriase landdroshof verskyn. Lede van die EFF het voor die hof betoog. Een van die EFF-lede, Asemahle Zilindile, het gesê dié saak het haar van die begin af al baie kwaad gemaak. “Ek het ŉ jonger sussie wat dieselfde ouderdom is [as die slagoffer]. Om te dink dat ons jonger sussies en vroue oor die algemeen nie veilig is in plekke waar hulle veronderstel is om veilig te wees nie… ons is nie veilig in ons eie land nie. Ons is nêrens veilig nie. Hierdie [saak] het regtig my hart geraak, oor dit wat die familie moet deurgaan.” Amos Ndlovu (18), ŉ inwoner van Pretoria, het gesê hy het spesiaal die dag af gevat om by die betogers aan te sluit. “As ons nie hiernatoe kom en standpunt inneem nie, wie sal vir die klein dogtertjie opstaan?” Hy het lewenslange tronkstraf vir die beskuldigde bepleit. Refiloe Nt’sekhe, skadu-LUR vir maatskaplike ontwikkeling van die DA, het gesê dié saak het verskille in politieke ideologieë oortref en mense saamgebring. “Dis een van die gevalle waar jy sal sien dit gaan nie oor politieke partye nie. Wanneer ŉ kind verkrag word, dan kom ma’s saam, want ŉ kind is ŉ kind vir die hele land, en nie net vir een politieke party nie,” het sy gesê. “Hierdie het niks met politieke partye te doen nie. Hier staan ons saam as ma’s. Een van ons kinders is aangeval.” Maroela Media het vroeër berig landdros Ignatius du Preez het Woensdag die saak tot 15 Januarie uitgestel op voorwaarde dat die saak vroeër sal voorkom as ŉ bed beskikbaar raak by Weskoppies- psigiatriese hospitaal in Pretoria-Wes. Die man wat daarvan beskuldig word dat hy ‘n sewejarige dogtertjie in ‘n Dros in Pretoria verkrag het (Foto: Jonisayi Maromo/ANA Die man staan tereg op aanklag van verkragting, die besit van dwelmmiddels, aanranding met die doel om ernstig te beseer en intimidasie. Die staat beweer die beskuldigde het in September vanjaar die slagoffer in die Dros-restaurant agtervolg toe sy toilet toe gegaan het en haar daar verkrag. Die dogtertjie se ma het hom na bewering op heterdaad betrap toe sy na haar kind gaan soek het. Die hof het gehoor die beskuldigde het sielkundige probleme en het vantevore ŉ paar keer sy lewe probeer neem. Die burgerregtegroep #NotInMyName het Woensdag gesê hy is teleurgesteld dat die saak weereens uitgestel is. “[Die beskuldigde] gebruik sy bipolêre gemoedstoestand as ŉ verskoning vir sy gedrag. Dit is ŉ belediging vir persone wat met dié toestand leef. Ons sal nie rus totdat hy agter tralies is nie,” het Themba Masango, sekretaris-generaal van die organisasie, gesê. “Ons sal tydens elke hofverskyning hier wees om seker te maak dat hy vir ŉ baie lang tyd tronk toe gaan.” Meokgo Matuba, sekretaris-generaal van die ANC-vroueliga, het gesê haar organisasie sal ook bly veg vir die regte van die slagoffers van mishandeling. “Ons staan altyd saam met die slagoffers van geslagsgebaseerde geweld. Dit is deel van die verantwoordelikhede van die ANC-vroueliga, om vir vroueregte op te staan. Ons struggles is dieselfde, ongeag ons [verskillende] politieke affiliasies. Ons is ma’s, ons is mense, ons is vroue en uiteindelik kry ons seer. As ŉ ander vrou ŉ probleem het, dan moet ons daar wees.” Paseka “Mboro” Motsoeneng van die Incredible Happenings Ministries Church het ŉ beroep op kerkleiers gedoen om by die stryd aan te sluit om ŉ einde te bring aan geweld en mishandeling teen vroue. “Wat met hierdie kind gebeur het, het my, as ŉ pa, geraak. Ek is hier om die familie te ondersteun. Ek is hier om die kind te ondersteun. Ek is hier om seker te maak dié jong man word verhoed om dit weer te doen.” Motsoeneng het gesê dit is onregverdig dat die saak weer uitgestel is, omdat geregtigheid uitgestel word vir die dogtertjie. “Die bewyse is daar. Die man gebruik bloot verskillende taktieke om alles uit te stel. Ek glo uiteindelik sal geregtigheid geskied.” Die ANC in Pretoria het gesê hy is “besorg oor ŉ paar verwikkelinge in die saak”. “Hulle het van landdros verander en nou het hulle ŉ wit landdros. Ons verstaan nie hoekom vat dit so lank nie. Tydens die man se vorige verskyning [in die hof] sou hy vir sielkundige waarneming gestuur word. Nou het byna ŉ maand reeds verstryk,” het Lesego Makhubela, koukuswoordvoerder van die ANC in Pretoria, gesê. “Vandag is ons by die hof en hulle kon nog steeds nie vir hom ŉ bed kry nie. Daar is baie ander instansies waarheen hulle hom kon stuur. Ons is nie tevrede met dit wat gebeur het nie, want dit wil voorkom of ons regstelsel tegnies die saak onbepaald gaan uitstel.” Lees alle vorige berigte oor die “Dros-verkragting” op Maroela Media.